Busongeluk: ‘Ons sal sy glimlaggende gesiggie altyd onthou’Jacques Venter Sondagoggend omstreeks 06:00 het ŉ vrolike luim by Windhoek Gymnasium in Namibië geheers. Die gr. 7-klas sou binnekort op ŉ kulturele toer vertrek, ŉ afskeidstradisie waarin die leerders vaarwel roep aan hul laerskooljare. Daar was ŉ gewoel van mense, kinders wat gelag en gesels het en uitgesien het na die toer wat al jare lank opbou. “Vir die afgelope agt jaar hou die skool die toer, waar die kinders na die Oranjerivier vertrek om met kano’s op die rivier te roei. Dis lekker spanbou vir die kinders,” verduidelik Windhoek Gymnasium se besturende direkteur, Colette Rieckert. Drie ure later lui ouers se fone met boodskappe en oproepe, die tweede bus wat op pad was na dié avontuurweek se verblyf het gerol. Angela Maiba en Jacques Venter het in die ongeluk gesterf. Hulle was deel van ŉ groep van 55 leerders wat op die bus was toe dit tussen Mariental en Kalkrand omgeslaan het. Emeritus ds. Kobus Venter, Jacques se oupa, vertel aan Maroela Media dat die 13-jarige Jacques, een van drie kinders, ŉ baie saggeaarde, blymoedige kind was. “Hy het onlangs sy eerste bok, ŉ rooihartbees, geskiet. Hy het saam met sy pa gaan jag en hulle was albei baie trots op die trofee. Dis mos maar tradisie as jy jou eerste bok skiet om die bok se bloed op jou gesig te smeer, maar Jacques wou nie.” Venter sê in al sy jare in die bediening het hy nog nooit so ŉ fenomenale saamtrek van ondersteuning gesien nie. “Ek weet nie wat dit is omtrent die storie nie, maar ons hoor van oral, ons kry boodskappe van so ver as Frankryk en Australië. Die tragedie het die wêreld aangegryp. Mense vereenselwig hulle met ons seer. “In my bediening het ek al baie pyn gesien, kinders wat hul ouers aan die dood afstaan, egskeidings, maar die ergste pyn is wanneer jy ŉ kind verloor, veral op só ŉ jong ouderdom.” Venter sal volgende week Dinsdag sy kleinkind se roudiens lei. “Eers hou ons begrafnis en dan is dit sy sussie se matriekafskeid. Dis bitter hartseer. Hulle het Saterdag nog by die Gross Barmen-oord, net buite Okahandja, baljaar. Ons sal sy glimlaggende gesiggie altyd onthou.” Angela Maiba Emilie Maiba vertel haar 13-jarige grootoog-dogter was haar engel. “Angela was so ŉ lieflike kind. Sy was ŉ steunpilaar in ons huisgesin, een waarop jy kon staatmaak en waarop jy kon leun vir ondersteuning.” In ŉ telefoniese onderhoud vertel haar ma dat Angela, een van vyf kinders, mal was oor haar maats en dat sy op die eerste bus sou vertrek, maar besluit het om eerder vir haar maats te wag en saam met hulle op die tweede bus te ry. Sy het oral maats gemaak, verduidelik haar ma. Die Maiba-gesin het einde verlede jaar teruggetrek Namibië toe, na hulle vier en ŉ half jaar in Ethiopië gewoon het en Angela het in September verlede jaar by Windhoek Gymnasium aangesluit. “Oral waar Angela gegaan het, het sy vriende gemaak. Boodskappe van ondersteuning stroom uit alle oorde in, selfs van haar ou maats in Ethiopië.” Maiba vertel hoe Angela haar sou ontferm oor jonger kindertjies en dat hulle huis altyd vol was van maats wat kom kuier het. “Sy het al die kindertjies uit haar eie uit klasse gegee om hulle te help met hul balans, oog-hand-koördinasie en so meer. En sy het niks terugverwag nie.” Angela wou altyd ŉ veearts word, maar na ŉ rugbesering in Maart vanjaar was sy opgeneem in die hospitaal waar sy ŉ neurochirurg moes sien. “Van daardie oomblik af wou sy meer weet van neurochirurgie. Sy wou net almal help en het altyd wat sy kon aan ander gegee. Ek het nog nooit nodig gehad om te skel en te skree of haar te dissiplineer nie, sy was so ŉ lieflike kind. “Sy het geleef vir God. Ek twyfel nie ŉ oomblik dat sy nou by die Here is nie. Sy was mal oor haar Bybel en het dit oral met haar rondgedra, selfs skool toe. Sy wou almal van Jesus leer.” Angela se begrafnis vind vandag plaas. Helena Wilders, Angela se register- en Wiskunde-onderwyser, beaam dit. “Sy was baie vredevol, ŉ stil kindjie gewees en ŉ vredemaker. Sy was ŉ akademiese uitblinker en het my elke dag na Wiskunde ŉ drukkie gegee. Ek gaan dit vreeslik mis.” ‘n Roudiens word Donderdag vir Angela en Jacques by die skool gehou. Ander sterk aan, gemeenskap tree in Blomme en kerse wat brand voor die skool na die ongeluk. ŉ Hele aantal kinders is ernstig in die ongeluk beseer, maar Rieckert sê hulle sterk goed aan. “Een van die leerlinge is Dinsdagoggend ontslaan, vier is nog in die hospitaal. Hulle beserings het gestrek van gebreekte knieë en sleutelbene, tot snye in die gesig en hoofbeserings, maar toe ek vroeër by hulle in die hospitaal was, was hulle pyn onder beheer.” Die ondersteuning uit die gemeenskap was ook ongelooflik, sê Rieckert. “Ons het Sondagaand al die ouers by die skool ontmoet en daar was ŉ span van sowat 30 beraders wat hulle bygestaan het. Die stemming was baie hartseer, maar ook met soveel liefde en deernis gevul. Ons kry ook finansiële ondersteuning van die gemeenskap af, van ambulanskoste tot hospitaalkoste. Die ondersteuning is net amazing, die hele land staan agter ons.” Daar sal die eerskomende Maandag, wanneer die skool weer open, ŉ span van 12 beraders na die Windhoek Gymnasium gaan om berading aan die leerders te gee. “Ons begin Maandag want van die leerders is nog te geskok om nou al die ongeluk te verwerk. Die lewensverryking wat nou saam die hartseer proses kom, sal ook hulle lewens verander.” Drank was glo betrokke Die omgeslaande bus. (Foto: Verskaf) Die 33-jarige busbestuurder, Uasora Uanivi, is intussen Dinsdag in die landdroshof in Mariental borgtog geweier waar hy vlugtig voor landdros Anna Kruger verskyn het. Hy is in hegtenis geneem op aanklag van dronkbestuur en strafbare manslag. Die Republikein, ŉ Namibiese koerant, berig dat ooggetuies beweer die bestuurders van twee busse soortgelyk aan dié wat die gr. 7’s van Windhoek Gymnasium vervoer het, is vroeg Sondagoggend op ’n ongelukstoneel oos van Windhoek opgemerk waar ’n vragmotor vol bier omgeslaan het. Hulle het na bewering met sespakke van die toneel af teruggekeer na die busse toe. Foto’s is Sondagaand op Facebook geplaas van sespakke wat onder die bestuurdersitplek van die buswrak buite Mariental gevind is. Dit is van dieselfde soort bier wat deur die vragmotor vervoer is wat buite Windhoek omgeslaan het. Die bewerings word deur die polisie ondersoek.